Ctení svadobní rodičia, vaše deti ešte pred vstupom do Božieho chrámu, prichádzajú, aby vám z úprimného srdca poďakovali za všetko čo ste pre nich z rodičovskej lásky urobili. Dovoľte mi, aby som v mene našich mladých vyslovil vrúcne poďakovanie. Ďakujem za život. Ďakujem za lásku, starostlivosť, ochranu a podporu. Ďakujem za možnosť vyrastať spokojne. Ďakujem za to, že nepoznal som nedostatok. Ďakujem za možnosť snívať, plniť si sny a možnosť robiť chyby a potom ich aj napraviť. Ďakujem za šťastie, pomoc, hodnoty a tradície, ktoré zo mňa robia to, kým som. Ďakujem za domov, miesto, kam sa dá vždy vrátiť. Ďakujem za tento deň, na ktorom máte vy obrovskú zásluhu. Ďakujem a žiadam vás, aby ste symbolickým krížikom na čelo dali dnes vaše požehnanie.

Ocko môj, ku tebe sa obraciam. Ďakujem ti za tvoju dobrotu a za starostlivosť, za tvoje starosti pre moje dobro, i za tvoju ochotu. Tvoje ruky boli utrápené, tvoje čelo veľa ráz spotené, tvoja snaha, ktorá len to dobro poskytnúť mi chcela. Dnes ale prišiel deň, kedy sa odoberám na svoju cestu životom a prosím ťa o odpustenie. Teraz idem ku tebe pre požehnanie, podaj mi ruku a na cestu moju ma požehnaj.

Mamka moja milá, ku tebe sa obraciam. Ďakujem ti za tvoju lásku, čo ma od všetkého zlého ochraňovala, za noci, ktoré si pri mojej posteli prebdela, za ruku, ktorú si mi vždy podala, za to, že si mi vždy slzy utierala a za tvoju snahu, aby si zo mňa dobrého človeka vychovala. So slzami v očiach prosím ťa teraz o odpustenie. Teraz idem ku tebe pre požehnanie, podaj mi ruku a na cestu moju ma požehnaj.

Sestry moje, aj vás, prosím, o odpustenie. Spolu sme vyrastali a o všetko sa delili. Spolu sme súperili, spolu sa aj vždy zmierili. Nech Pán Boh stráži našu sesterskú lásku a nech sme tu vždy pre seba. Aj vás na cestu životom, prosím, o vaše požehnanie.

Milé naše babky a dedo, v našich srdciach cítime radosť a spokojnosť, že ste tu dnes s nami. Od malička ste nám dávali lásku a vychovali ste nám dobrých rodičov. Za všetku vašu lásku nech Vám Boh udelí veľkú odmenu. Teraz nám podajte ruky a aj vy nám dajte požehnanie na našu spoločnú cestu životom.

Drahí naši mladí, chráňte si lásku a navzájom sa ňou obdarúvajte. Požehnanie na spoločnú cestu vám už dali tí, ktorí vám dali lásky najviac – vaši rodičia i vaši najbližší. Nemusíte sa báť, že dnes sa roztrhnú vaše putá, ale naopak, láska tu bude nielen pre vás, ale i pre vaše deti. Poďme teraz všetci spolu do Božieho chrámu, pred oltár nebeského Otca, od ktorého prijmete požehnanie do spoločného manželského života.